# Упутство за попуњавање пријавног формулара за Национално такмичење

Ради пријављивања за седмо Национално такмичење добрих пракси у области каријерног вођења и саветовања потребно је попунити, одштампати, потписати и оверити печатом установе (осим у случају физичких лица - појединаца где овера печатом није потребна) [Пријаву](https://kvop.tempus.ac.rs/wp-content/uploads/2022/05/prijava-2022.pdf) и у скенираној електронској копији прикључити [електронском формулару](https://kvop.tempus.ac.rs/elektronski-formular-za-prijavu-za-sedmo-euroguidance-takmicenje-kvis-2022/). Пријаву је такође могуће потписати коришћењем сертификованог електронског потписа и такву прикључити електронском формулару.

Сва остала поља у пријави се попуњавају директно у [електронском формулару](https://kvop.tempus.ac.rs/elektronski-formular-za-prijavu-za-sedmo-euroguidance-takmicenje-kvis-2022/) - у наставку су дати у форми радног документа како би се подносиоцима пријаве олакшао процес припреме. Све информације ће бити потребно унети директно у електронску форму.

# Поља у електронској пријави која се попуњавају у електронском формулару:

# ПРИМЕР ДОБРЕ ПРАКСЕ

## Упутство

**За правна лица:**

Потребно је попунити, одштампати, потписати и оверити печатом установе [Пријаву](https://kvop.tempus.ac.rs/wp-content/uploads/2022/05/prijava-2022.pdf) и у скенираној електронској копији прикључити електронској пријави.

**За физичка лица или јединица у оквиру правног лица:**

Потребно је и да попуните, одштампате и потпишете  [Пријаву](https://kvop.tempus.ac.rs/wp-content/uploads/2022/05/prijava-2022.pdf) и да је приложите у електронској пријави.

## **Пријава:**

## **Кратак опис** (до 70 речи):

Представите своју услугу/активност/алат у неколико реченица.

Предлажемо да прва реченица има форму:

\_\_(назив активности)\_\_ је \_\_(врста)\_\_ која \_\_(циљна група)\_\_ омогућава да \_\_(исходи)\_\_ уз помоћ/коришћењем \_\_(методологија/технике/приступ који је коришћен)\_\_, што доводи до \_\_(резултати)\_\_.

*Пример: Циклус вебинара „Упознај занимања“ је активност каријерног информисања о занимањима која средњошколцима из свих крајева Србије омогућава да се упознају са различитим занимањима кроз интеракцију са представницима занимања, да од њих сазнају све значајне информације о том занимању и добију одговоре на своја питања, користећи ИКТ технологије, чиме се омогућава већи обухват ученика активностима каријерног информисања у средњим школама.*

## **Пун опис** (овај опис се наставља на кратак опис па није потребно понављати наведено у кратком опису)

Опишите укратко активност/услугу/алат одговaрајући на следећа питања:

**Шта је то што сте урадили/што радите и зашто то радите? (до 70 речи)** Кратко наведите да ли представљате активност, нови алат, или услугу, са којим циљем је спроводите, коме је намењена и које исходе ова активност/услуга/алат остварује код наведене циљне групе. Полазна основа за дефинисање исхода може бити оквир Вештина управљања каријером који је део **Правилника о Стандардима услуга каријерног вођења и саветовања**, доступног [овде](http://www.pravno-informacioni-sistem.rs/SlGlasnikPortal/reg/viewAct/828f5355-f5dc-42dd-a088-f0fb4ff84b79). Циљеве, односно исходе Ваше активности/услуге/алата можете навести по тезама.

**Како то радите? (до 150 речи)** Опишите методе, технике, процедуре и алате које користите. Назначите да ли и на који начин осигуравате квалитет и придржавање етичким стандардима односно како пратите и евалуирате спровођење и резултате Ваше активности/услуге/алата.

**Ко пружа ту услугу / спроводи те активности? (до 50 речи)** Објасните укратко ко пружа наведену услугу и спроводи активности односно осмишљава алат, као и какве су њихове квалификације, која знања и компетенције имају.

**Ко има користи од наведене активности/услуге/алата? (до 70 речи)** Укратко представите циљну групу. Објасните како им ова активност/услуга/алат помаже. Да ли сте испитали њихове потребе и како? На који начин сте информисали циљну групу?

**На који начин мерите успех и корисност ове услуге/активности? (до 70 речи)** Објасните на који начин процењујете ефекте ове активности/услуге на унапређење вештина корисника. Да ли укључујете кориснике у ту врсту процена. Уколико је потребно, можете и навести примере или статистике.

## Додатни опис

(није обавезно, без ограничења броја карактера – уколико желите да наведете неке додатне информације то можете урадити овде. Додатни опис неће бити представљен у финалним публикацијама; жирију ће бити представљени пре свега кратак опис и пун опис, а биће наведено да је достављен и додатни опис који ће бити достављен уколико члан жирија жели да се додатно упозна са одређеним примером добре праксе. Стога вас молимо да у овом пољу не уносите оне информације које су од пресудног значаја за вашу пријаву, већ да све значајне информације наведете у кратком или пуном опису.)

## ПРИЛОЗИ

**Докази о спровођењу услуга/активности** (молимо вас да приложите доказ о спровођењу описаних активности/услуга). То могу бити материјали, фотографије, документа, извештаји, евалуације, продукти активности или други интересантни материјали који могу поткрепити ваше тврдње.

Све прилоге је потребно спаковати у .zip aрхиву и приложити као један фајл. У случају фајлова већих од 10МB поставите фајлове на неки од сервиса за дељење фајлова (Dropbox, GDrive, WeTransfer, итд.) и у поље унесите линк ка том фајлу.

**Илустрација активности (није обавезно)** – уколико желите можете приложити илустрацију (фотографију, изглед публикације, продукт радионица, и сл.) примера добре праксе који може бити објављен у публикацији поводом овог такмичења, као и на сајту такмичења.

\*Приликом прилагања материјала, фотографија и сл. потребно је водити рачуна о поверљивости података о лицима, те је потребно да уколико приказујете фотографије или личне податке о појединцима имате и њихове сагласности за коришћење података о њима или да се кроз начин представљања очува приватност појединаца.

## Приказ случаја

(није обавезно) уколико желите можете приложити и приказ случаја коришћења описане услуге/активности, тј. описати кораке кроз које једна особа користи услугу. У том случају је битно да су уклоњени лични подаци корисника као и да наведени сви кораци од самог почетка до краја коришћења услуге.

На пример, опис случаја може садржати:

* Опис корисника услуга и његове/њене иницијалне ситуације.
* Опис и анализа случаја: нпр. први контакт са корисником, идентификација потреба, дефинисање циљева и начина рада са њим/њом.
* Опис процеса кроз који је корисник прошао користећи услугу/активност, укључујући информације о резултатима активности.
* Повезаност са другим врстама услуга на које је корисник упућен